**ZAPISNIK**

**s 15. sjednice Gradskog vijeća Grada Skradina**

**15.** sjednica Gradskog vijeća Grada Skradina održana je u petak 28. (dvadesetosmog) lipnja 2019.g. u Uredu gradonačelnika, s početkom u 10,30 sati. Sjednicom je ravnala predsjednica Gradskog vijeća Grada Skradina Nadija Zorica. Pozdravivši nazočne izvršila je prozivku vijećnika. Utvrdila je kako je sjednici od ukupno 13 vijećnika nazočno 8, te kako postoji kvorum za pravovaljano odlučivanje. Sjednici su nazočni: Marijana Laća, Silvana Matić, Milenko Palinić, Antonio Periša, Tonći Petrović, Leonard Radnić, Slavko Skočić i Nadija Zorica. Sjednici nisu nazočni: Željko Bajalica (opr.ods.), Ivan Banić, Ante Bratić (opr.ods.), Frane Formenti i Florijan Žižić (opr.ods.).

 Sjednici su nazočni gradonačelnik Grada Skradina Antonijo Brajković, te njegovi zamjenici Kristina Vlaić Bubalo i Nikola Milović.

 Predsjednica Gradskog vijeća Grada Skradina Nadija Zorica navela kako je za sjednicu predložen dnevni red s 14. točaka. Prijedloga za izmjenu i dopunu dnevnog reda nije bilo.

Prije stavljanja na glasovanje predloženog dnevnog reda, predsjednica Gradskog vijeća Grada Skradina Nadija Zorica utvrdila je kako je sjednici nazočan vijećnik Ivan Banić, te je sjednici nazočno 9 vijećnika. Potom je predloženi dnevni red stavila na glasovanje, te je isti jednoglasno usvojen.

 Za raspravu i odlučivanje utvrđen je slijedeći

**D N E V N I R E D**

1. Prijedlog Zaključka o prihvaćanju Godišnjeg izvještaja o izvršenju Proračuna Grada Skradina za 2018.g.
2. Prijedlog Odluke o raspodjeli rezultata poslovanja za 2018.g.
3. Prijedlog Zaključka o prihvaćanju financijskog izvješća Gradske knjižnice „Ivan Pridojević“, Skradin, za 2018.g.
4. Prijedlog Zaključka o prihvaćanju Izvješća o izvršenju Programa gradnje objekata i uređaja komunalne infrastrukture na području Grada Skradina, za 2018.g.
5. Prijedlog Zaključka o prihvaćanju Izvješća o izvršenju Programa održavanja komunalne infrastrukture na području Grada Skradina, za 2018.g.
6. Prijedlog Zaključka o prihvaćanju Izvješća o izvršenju Programa javnih potreba u kulturi na području Grada Skradina za 2018.g.
7. Prijedlog Zaključka o prihvaćanju Izvješća o izvršenju Programa javnih potreba u športu na području Grada Skradina za 2018.g.
8. Prijedlog Zaključka o prihvaćanju Izvješća o izvršenju Programa pomoći socijalno ugroženim osobama na području Grada Skradina za 2018.g.
9. Prijedlog Zaključka o prihvaćanju Izvješća o poslovanju tvrtke „RIVINA JARUGA“ d.o.o. Skradin, za 2018.g.
10. Prijedlog Zaključka o prihvaćanju Izvješća o poslovanju Turističke zajednice Grada Skradina, za 2018.g.
11. Prijedlog Odluke o redovitom godišnjem financiranju političkih stranaka i članova izabranih s lista grupe birača zastupljenih u Gradskom vijeću Grada Skradina za 2019.g.
12. Prijedlog Odluke o izmjenama i dopunama Odluke o osnivanju Gradske knjižnice „Ivan Pridojević“ Skradin.
13. Prijedlog Odluke o ispravku Programa raspolaganja poljoprivrednim zemljištem u vlasništvu Republike Hrvatske za područje Grada Skradina.
14. Prijedlog Odluke o imenovanju članova Povjerenstva za procjenu šteta od prirodnih nepogoda Grada Skradina.

-2-

 Sukladno članku 63. Poslovnika slijede vijećnička pitanja, te je predsjednica Gradskog vijeća Grada Skradina Nadija Zorica pozvala vijećnike da postave pitanja, podsjetivši pritom kako svaki vijećnik može postaviti najviše 2 pitanja, te ista moraju biti dostavljena u pisanom obliku.

1. **TONĆI PETROVIĆ, vijećnik HDZ-a:**

„1. Što se poduzelo od zadnje sjednice Vijeća glede mog pitanja da se zabrani ukrcaj, odnosno iskrcaj putnika i turista kod parka.

2. Što se poduzima glede ilegalnog kampiranja po parkinzima te ilegalnog sidrenja po uvalama te kad će u Skradin doći sezonska ispostava Lučke kapetanije da se uvede red i uvezivanje brodova. Kad će Grad Skradin postaviti znak zabrane zaustavljanja i krcanja putnika i turista kod parka i koliko smo dosad kazni naplatili za te prekršaje.“

ODGOVORI:

 Gradonačelnik Grada Skradina Antonijo Brajković odgovorio je:

„1. Komunalni i prometni redar pojačano je djelovao i naplaćivao kazne. Mi ne možemo stavljati fizičku barijeru na našu nerazvrstanu prometnicu i na takav način sprječavati nelegalno parkiranje i zaustavljanje. Možemo isključivo kroz pojačano djelovanje prometnog redara koji je naplaćivao kazne autobusima i kombijima, ali nažalost svjedoci smo da to ponekad nije rezultiralo s onim zbog čega smo ga upućivali kako bi se tamo regulirao promet. Dok je tamo prometni redar, red se regulira i održava. No, međutim kad ga nema, više-manje sve je po starom na način koji nas ne zadovoljava. Također, kako se uglavnom radi o agencijskim autobusima i kojima je upućen dopis, dao sam nalog komunalnom i prometnom redaru da popiše autobuse i kojim agencijama pripadaju. Ponuđena im je alternativa odnosno gradski parking, za cijenu od nekih 60,00 kn dnevno i očekujemo da isti to prihvate. No, uvijek se dogodi da pojedinci nađu opravdanja u stilu „to je nama neprihvatljivo za 10-15 minuta stajanja. Na kraju uvijek ostane krajnja solucija pisanje propisanih kazni od strane prometnog redara, sukladno odluci.“

 „2. Ilegalno kampiranje po parkinzima. Ista je stvar. To se najčešće događa po noći kad mi nemamo komunalnog i prometnog redara na raspolaganju. To je u nadležnosti policije, državnog inspektorata, te komunalnog redara kao vodiča. Što se tiče ilegalnog sidrenja, ne znam što bih rekao kad to nije na našem prostoru, već na prostoru koje pripada Gradu Šibeniku. Jedino što mogu napraviti je da se ponovo organizira sastanak s Lučkom upravom kako bi pokušali riješiti taj problem.“

1. **SILVANA MATIĆ, vijećnica MOST-a:**

**„**1. Zašto je Rivina Jaruga počela naplaćivati račune po novom modelu (osnovica + broj dizanja) iako je bilo izričito rečeno da će se početi naplaćivati na taj način tek kad se podijele dodatne kante za razvrstavanje otpada?

2. Kada ćete napraviti dječje igralište u Sonkoviću? Postoji višak u proračunu od skoro 11 milijuna kuna koji se može namjenski trošiti upravo za takve projekte, a trenutno stanje igrališta je takvo da predstavlja opasnost po živote djece (golovi su dotrajali, vijci su ispali, iz stupa za rasvjetu vire žice na visini na kojoj ih i najmanje dijete može dohvatiti, prednja i desna strana je obrasla u gustu šikaru pa djeca redovito buše lopte i sva se izgrebu kad idu po njih,..). Osim toga, to igralište je za veću djecu, dok manja nemaju prostor za igru, niti ikakvih sadržaja, a Sonković je mjesto sa velikim brojem male djece.“

-3-

ODGOVORI:

 Pročelnik Jedinstvenog upravnog odjela Grada Skradina Josip Silov: odgovorio je:

„1. „Rivina Jaruga“ naplaćuje sukladno zakonskoj obvezi o naplati odvoza otpada prema količini (volumenu spremnika) i tome prilagođenom Cjeniku (paušalni dio + broj podizanja). Nije rečeno, da se neće naplaćivati dok kante ne dođu. Odluka je stupila na snagu i ista se mora primjenjivati. Kad dođu spremnici za reciklabilni otpad, odvoz otpada odloženog u takve spremnike, ukoliko sastavom zadovoljava kriterije za reciklabilni otpad, se ne naplaćuje od građana.“

Na drugo pitanje vijećnice Silvane Matić odgovorio je gradonačelnik Grada Skradina Antonijo Brajković:

„2. Što se tiče Vašeg drugog pitanja, ja sam Vam dao obećanje kako će se postojeće igralište održavati i u sklopu tog održavanja i neke dječje sprave zamijeniti. Evidentno je da to još nismo realizirali. Dao sam obećanje, ja ću to obećanje održati i to će sigurno biti napravljeno. Ovih 11.000.000,00 kn nije višak kojim mi možemo raspolagati tek tako. Neki od tih sredstava već su zadani kroz europske projekte (dječji vrtić, projekt „Zaželi“ i kulturni centar) i to su sredstva dobivena od EU. Kao što sam rekao na Klubu vijećnika, trenutno je dobro vrijeme kada raspolažemo s određenim sredstvima, ali treba voditi računa i o vremenu kad će priliv sredstava biti manji, a i zbog činjenice kako ćemo ići u osnivanje vlastite ustanove dječjeg vrtića, što će značajno povećati proračunske rashode. To će na godišnjoj razini biti više od 1.000.000,00 kn. Međutim, to ne znači da se ne može izdvojiti nekoliko desetaka tisuća kuna za uređenje dječjeg igrališta.“

1. **SLAVKO SKOČIĆ, vijećnik SDSS-a:**

„1. Da li postoje zakonska rješenja kojim bi lokalna uprava onemogućila vlasnike pasa i mačaka da iste ostavljaju u prirodi odnosno što učiniti da se spriječi nekontrolirano razmnožavanje.

2. Da li bi trebalo raditi na rješenjima da uz poticaje države koje daje poljoprivrednim proizvođačima resorna ministarstva daju namjenske poticaje lokalnoj upravi na održavanju puteva koja vode do poljoprivrednog zemljišta.“

ODGOVORI:

 Gradonačelnik Grada Skradina Antonijo Brajković odgovorio je:

„1. U niz vijećničkih pitanja, i to ne samo danas, nego i dvije godine unatrag svjedoci smo kako su institucije nemoćne pred određenim nesavjesnim pojedincima. Naravno da postoje zakonska rješenja koja bi spriječila ostavljanje u prirodi ili u urbanim sredinama nekih vrsta životinja. Međutim, to je gotovo nemoguće iskontrolirati. Mi na dnevnoj bazi imamo toliko poziva da riješimo pitanje pasa lutalica, ali kad krenemo rješavati i kad tražimo određene informacije da li znaju tko je ostavio tog psa, nitko ne zna, ali žele da se taj problem riješi. Taj problem može se riješiti na način da to isfinanciramo s više tisuća kuna iz proračuna i na godišnjoj razini bojim se da će to premašiti iznos od 100.000,00 kn, pogotovo kad su mali psi u pitanju. Zakon je kreiran na način da su udruge za zaštitu životinja imale vrlo jak utjecaj i odredbe su vrlo restriktivne po grad. Cijena jednog zbrinjavanja samo jednog psa Grad košta 5.000,00 kn.

2. Postoje programi, prije svega Ministarstvo graditeljstva i Ministarstvo regionalnog razvoja za poticanje i unaprjeđenje komunalne infrastrukture. No, mi ta sredstva uglavnom usmjeravamo na uređenje nerazvrstanih cesta kao prioritet prvog reda, odnosno za asfaltiranje puta tamo gdje nije asfaltirano. U proračunu imamo i sredstva koja nisu mala, odnosno 400.000,00 kn, ali koja su kap u moru i čine možda 10% godišnjih potreba, možda čak i manje. To je problem koji nije lako riješiti.“

-4-

1. **IVAN BANIĆ, nezavisni vijećnik,**

 „1. Što se riješilo sa NP Krka glede naplate ulaznica u NP Krka za domicilno stanovništvo.

2. Kad će se postaviti WC na plažu Kračana.“

ODGOVORI:

Gradonačelnik Grada Skradina Antonijo Brajković odgovorio je:

„1. Riješilo se na način da smo organizirali sastanak ovdje u prostorijama Grada i na kojem su također bili i načelnik Općine Promina i gradonačelnik Grada Drniša. Dogovor je sa ravnateljicom Nacionalnog parka Krka da, iako ne postoji odluka da domicilno stanovništvo na temelju osobne iskaznice može ulaziti u područje NP Krka, dogovoreno je da se ta mjera zabrane suspendira i da naši ljudi mogu ulaziti, ali bez prijatelja iz Zagreba. Ta mjera koju je NP uveo potaknuta je nekim drugim razlozima i na drugim lokacijama, ali mi smo argumentirali naša mišljenja i ona su usvojena, tako da naši ljudi mogu ulaziti u prostor NP Krka i obilaziti i obrađivati svoje nekretnine.“

2. Nadam se da će idući tjedan biti postavljeni kemijski WC, koji su trenutno jedini mogući. Naručili smo izradu projekta izgradnje kanalizacije do Krečane, odnosno do bivšeg pogona Elemesa. Samim time bi kanalizacija trebala prolaziti i kroz plažu. Pred narudžbom smo projekta izgradnje jednog malog ugostiteljskog objekta i koji bi trebao imati priključak i na tu kanalizaciju, ali ponavljam kako bi idući tjedan trebalo biti postavljanje kemijskog WC-a kojim bi se pokrili mjesec srpanj i kolovoz, te eventualno ako bude potrebe i za 15-ak dana u mjesecu rujnu. Objekt Scardone nije spojen na gradsku kanalizaciju, već on ima svoj mehanički biopročistač, a u kojem je to stanju, to je stvar inspekcija. Gdje je plaža na Krečani kanalizacija bi trebala izlaziti iz pročistača bivšeg pogona Elemesa. Naš je cilj da se nekadašnja tvornica Elemes, a sada turističko ugostiteljski kompleks Scardona spoji na gradsku kanalizaciju.“

Predsjednica Gradskog vijeća Grada Skradina Nadija Zorica utvrdila je kako je sjednici nazočan vijećnik Frane Formenti, te je sjednici nazočno 10 (deset) vijećnika.

Sukladno članku 78.st.7. Poslovnika Gradskog vijeća Grada Skradina, koji određuje redoslijed usvajanja Zapisnika s prethodne sjednice, te sukladno članku 101.st.1. Poslovnika Gradskog vijeća Grada Skradina, predsjednica Gradskog vijeća Grada Skradina Nadija Zorica pitala je vijećnike da li imaju primjedbe na Zapisnik s 14. sjednice Gradskog vijeća Grada Skradina. Kako se nitko nije javio, predsjednica Gradskog vijeća Grada Skradina Nadija Zorica stavila je isti na glasovanje. Zapisnik s 14. sjednice Gradskog vijeća Grada Skradina jednoglasno je usvojen.

-5-

**RASPRAVA I ODLUČIVANJE**

**Točka 1.**

**Prijedlog Zaključka o prihvaćanju Godišnjeg izvještaja**

**o izvršenju Proračuna Grada Skradina za 2018.g.**

 O prijedlogu Zaključka o prihvaćanju Godišnjeg izvještaja o izvršenju Proračuna Grada Skradina za 2018.g., uvodno izlaganje podnijela je viša stručna suradnica u Službi za proračun i financije Ivana Sučić. Navela je kako su prihodi Grada Skradina ostvareni u iznosu od 18.436.955,00 kn, dok su rashodi izvršeni u iznosu od 12.304.328,00 kn. Iz priloženog je vidljivo kako je Grad imao višak prihoda i primitaka u iznosu od 6.132.627,00 kn i preneseni višak iz 2017.g. u iznosu od 4.855.362,00 kn. Što se tiče viška, navela je kako se isti najviše odnosi na namjenska sredstva. Naime, u tijeku je izgradnja dječjeg vrtića i od Agencije je dobiven predujam u iznosu od cca 3.000.000,00 kn s kojim se plaćaju ispostavljene privremene situacije. Isto tako, u tijeku je realizacija dva projekta koje financira EU, odnosno projekt „Kultura u centru“ i projekt „Zaželi“ za koje se također dobivaju sredstva. Na kraju izlaganja navela je kako još neutrošenih sredstava dobivenih, sukladno zakonu, od NP Krka. Potom je otvorena rasprava.

Kako se nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Zaključka o prihvaćanju Godišnjeg izvještaja o izvršenju Proračuna Grada Skradina za 2018.g., te je isti jednoglasno (10 nazočnih vijećnika) usvojen.

Zaključak s tekstom Godišnjeg izvještaja o izvršenju Proračuna Grada Skradina za 2018.g. prilaže se Zapisniku pod 1) i čine njegov sastavni dio.

**Točka 2.**

**Prijedlog** **Odluke o raspodjeli rezultata poslovanja za 2018.g.**

 O prijedlogu Odluke o raspodjeli rezultata poslovanja za 2018.g. uvodno izlaganje podnijela je viša stručna suradnica u Službi za proračun i financije Ivana Sučić. Navela je kako je iz prijedloga Odluke vidljivo kako ukupan višak prihoda i primitaka u 2018.g. iznosi 10.987.989,00 kn i kako će navedeni iznos biti raspoređen u 2019.g. Navedeni višak prihoda i primitaka koji proizlazi iz namjenskih prihoda ima ograničenje za strogo namjensko korištenje u 2019.g. Potom je otvorena rasprava.

Kako se nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Odluke o raspodjeli rezultata poslovanja za 2018.g., te je ista jednoglasno (10 nazočnih vijećnika) usvojena.

 Odluka se prilaže Zapisniku pod 2) i čini njegov sastavni dio.

**Točka 3.**

**Prijedlog Zaključka o prihvaćanju** **financijskog izvješća**

**Gradske knjižnice „Ivan Pridojević“, Skradin, za 2018.g.**

 Nakon uvodnog izlaganja o prijedlogu Zaključka o prihvaćanju financijskog izvješća Gradske knjižnice „Ivan Pridojević“, Skradin, za 2018.g., od strane više stručne suradnice u Službi za proračun i financije Ivane Sučić, otvorena je rasprava.

Kako se nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Zaključka o prihvaćanju financijskog izvješća Gradske knjižnice „Ivan Pridojević“, Skradin, za 2018.g., te je isti jednoglasno (10 nazočnih vijećnika) usvojen.

Zaključak se prilaže Zapisniku pod 3) i čini njegov sastavni dio.

-6-

**Točka 4.**

**Prijedlog Zaključka o prihvaćanju** **Izvješća o izvršenju Programa gradnje**

**objekata i uređaja komunalne infrastrukture na području Grada Skradina, za 2018.g.**

 O prijedlogu Zaključka o prihvaćanju Izvješća o izvršenju Programa gradnje objekata i uređaja komunalne infrastrukture na području Grada Skradina, za 2018.g., uvodno izlaganje podnio je pročelnik Jedinstvenog upravnog odjela Grada Skradina Josip Silov. Naveo je kako je iz Izvješća vidljivo kako su planirane investicije uglavnom realizirane, osim dvije i to:

- „uređenje ulice sv. Petka“ iz razloga što su dva postupka nabave morala biti poništena, a zbog toga što su pristigle ponude veće od planiranih sredstava i sad je u tijeku treći postupak odabira izvođača. Ukoliko se izabere izvođač, s navedenim radovima bi se krenulo najesen, te

- „ulica Ribarska“ koja je završena u prvom dijelu ove godine, pa je onda navedena stavka realizirana u navedenom iznosu u 2018.g. Potom je otvorena rasprava.

Kako se nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Zaključka o prihvaćanju Izvješća o izvršenju Programa gradnje objekata i uređaja komunalne infrastrukture na području Grada Skradina, za 2018.g., te je isti jednoglasno (10 nazočnih vijećnika) usvojen.

Zaključak s tekstom Izvješća prilaže se Zapisniku pod 4) i čine njegov sastavni dio.

**Točka 5.**

**Prijedlog Zaključka o prihvaćanju Izvješća o izvršenju Programa održavanja**

**komunalne infrastrukture na području Grada Skradina, za 2018.g.**

Nakon uvodnog izlaganja od strane pročelnika Jedinstvenog upravnog odjela Grada Skradina Josipa Silova o prijedlogu Zaključka o prihvaćanju Izvješća o izvršenju Programa održavanja komunalne infrastrukture na području Grada Skradina, za 2018.g., otvorena je rasprava.

Kako se nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Zaključka o prihvaćanju Izvješća o izvršenju Programa održavanja komunalne infrastrukture na području Grada Skradina, za 2018.g., te je isti jednoglasno (10 nazočnih vijećnika) usvojen.

Zaključak s tekstom Izvješća prilaže se Zapisniku pod 5) i čine njegov sastavni dio.

**Točka 6.**

**Prijedlog Zaključka o prihvaćanju Izvješća o izvršenju Programa**

**javnih potreba u kulturi na području Grada Skradina za 2018.g.**

Nakon kratkog uvodnog obrazloženja od strane gradonačelnika Grada Skradina Antonija Brajkovića, o prijedlogu Zaključka o prihvaćanju Izvješća o izvršenju Programa javnih potreba u kulturi na području Grada Skradina za 2018.g., otvorena je rasprava.

Kako se nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Zaključka o prihvaćanju Izvješća o izvršenju Programa javnih potreba u kulturi na području Grada Skradina za 2018.g., te je isti jednoglasno (10 nazočnih vijećnika) usvojen.

Zaključak s tekstom Izvješća prilaže se Zapisniku pod 6) i čine njegov sastavni dio.

-7-

**Točka 7.**

**Prijedlog Zaključka o prihvaćanju Izvješća o izvršenju Programa**

**javnih potreba u športu na području Grada Skradina za 2018.g.**

Nakon kratkog uvodnog obrazloženja od strane gradonačelnika Grada Skradina Antonija Brajkovića, o prijedlogu Zaključka o prihvaćanju Izvješća o izvršenju Programa javnih potreba u športu na području Grada Skradina za 2018.g., otvorena je rasprava.

Kako se nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Zaključka o prihvaćanju Izvješća o izvršenju Programa javnih potreba u športu na području Grada Skradina za 2018.g., te je isti jednoglasno (10 nazočnih vijećnika) usvojen.

Zaključak s tekstom Izvješća prilaže se Zapisniku pod 7) i čine njegov sastavni dio.

**Točka 8.**

**Prijedlog Zaključka o prihvaćanju Izvješća o izvršenju Programa pomoći**

**socijalno ugroženim osobama na području Grada Skradina za 2018.g.**

Nakon uvodnog obrazloženja od strane gradonačelnika Grada Skradina Antonija

Brajkovića, o prijedlogu Zaključka o prihvaćanju Izvješća o izvršenju Programa pomoći socijalno ugroženim osobama na području Grada Skradina za 2018.g., otvorena je rasprava.

Za riječ se javila vijećnica Silvana Matić i pitala zašto je ostvareno samo 20.000,00 kn za

stipendije i školarine od planiranih 40.000,00 kn. Viša stručna suradnica Ivana Sučić

odgovorila je kako je bilo djece koja su podnijela prijavu za stipendiju u Gradu Skradinu, ali su u međuvremenu dobili državnu stipendiju koja je puno veća nego što Grad dodjeljuje, te bi onda odustajali od stipendije koju dodjeljuje Grad. Vijećnica Silvana Matić pitala je da li je postojala mogućnost da se ta stipendija dodijeli nekom drugom tko ispunjava uvjete. Gradonačelnik Antonijo Brajković odgovorio je kako, kad se planira cijeli godišnji iznos, treba voditi računa ne samo o podnositeljima prijave za stipendiju tekuće akademske godine, već se u tom iznosu nalaze i sredstva koja su odobrena na temelju provedenog postupka iz prethodnih godina. Ovo je treća godina u kojoj Grad raspisuje natječaj za stipendiranje i iskazani iznosi nisu samo za nove stipendije, već su obuhvaćene i stipendije iz prethodnih godina. Vijećnica Silvana Matić je rekla kako se mogao i naknadno raspisati natječaj, a s obzirom da je ostalo viška sredstava za tu namjenu. Gradonačelnik Antonijo Brajković složio se s tim prijedlogom i rekao kako će se, kad se bude raspisivao novi natječaj u devetom mjesecu, voditi računa o tome, pri tome vodeći računa i o studentima iz prethodnih godina. Sveukupno, Grad stipendira 5 studenata.

Za riječ se javio Frane Formenti i predložio da bude i rezervna lista kandidata, odnosno da

student koji se nađe „ispod crte“, ostvari pravo na stipendiju u slučaju da netko odustane iz razloga što je ostvario pravo na povoljniju stipendiju ili odustane iz bilo kojeg razloga. Gradonačelnik Antonijo Brajković također se složio s tim prijedlogom i rekao kako će se morati mijenjati pravilnik koji regulira tko i na koji način ostvaruje pravo na stipendiju.

Kako se više nitko nije javio za riječ, predsjednica Gradskog vijeća Grada Skradina Nadija

Zorica stavila je na glasovanje prijedlog Zaključka o prihvaćanju Izvješća o izvršenju Programa pomoći socijalno ugroženim osobama na području Grada Skradina za 2018.g., te je isti jednoglasno (10 nazočnih vijećnika) usvojen.

Zaključak s tekstom Izvješća prilaže se Zapisniku pod 8) i čine njegov sastavni dio.

-8-

**Točka 9.**

**Prijedlog Zaključka o prihvaćanju Izvješća** **o poslovanju**

**tvrtke „RIVINA JARUGA“ d.o.o. Skradin, za 2018.g.**

Predsjednica Gradskog vijeća Grada Skradina Nadija Zorica dala je riječ članici Uprave-direktorici društva „RIVINA JARUGA“ d.o.o. Skradin Aniti Banić. Gospođa Anita Banić navela je kako je iz financijskog izvješća tvrtke za 2018.g. vidljivo kako je 2018.g. tvrtka završila u dobiti u iznosu od 626.407,74. kn. Ukupni prihodi od osnovnih djelatnosti (komunalnih usluga, javne rasvjete, naplate parkinga, veza brodova i ostalo) iznose 4.351.047,68 kn, dok su ukupni rashodi 3.724.639,94 kn. Na kraju izlaganja pozvala je vijećnike da ukoliko imaju kakvih pitanja da će na iste odgovoriti. Potom je otvorena rasprava.

Za riječ se javila vijećnica Silvana Matić te je predložila, a s obzirom da tvrtka već duže vrijeme posluje s dobiti, kako bi se moglo početi razmišljati o povećanju plaća za djelatnike jer se iste dugo nisu mijenjale. Gospođa Anita Banić je odgovorila kako su povećane plaće unatrag mjesec dana.

Za riječ se javio vijećnik Slavko Skočić i rekao kako bi podsjetio na jednu od prethodnih sjednica Gradskog vijeća Grada Skradina kad je pitao da li će javna rasvjeta biti upaljena cijele noći tijekom ljetnih mjeseci. Gradonačelnik Antonijo Brajković odgovorio je kako je on to i obećao i nada se kako će direktorica Anita Banić, uz pomoć svojih djelatnika, to što prije realizirati. U nastavku rasprave, vijećnik Slavko Skočić rekao je kako bi bilo dobro da, na jednoj od sjednica, komunalno poduzeće dostavi plan, program i ambicije rada, jer je, po njegovom mišljenju, komunalno poduzeće od velikog interesa za Grad. Vjeruje da će komunalno poduzeće „RIVINA JARUGA“ napraviti svoj plan i da će Gradsko vijeće pratiti taj plan. Isto tako, nada se kako će tvrtka imati veći broj zaposlenih i više strojeva i kako će se komunalni problemi uspješno rješavati. Gradonačelnik Antonijo Brajković rekao je kako je, iz dostavljenih izvješća o izvršenju programa koji se odnose na komunalnu infrastrukturu, a u čiju realizaciju je uključena i tvrtka „RIVINA JARUGA“, vidljivo kako se dosta sredstava ulaže u komunalnu infrastrukturu, bilo kroz gradnju, bilo kroz održavanje iste. Jako je zadovoljan s dosada učinjenim i javno je pohvalio rad tvrtke i njenih djelatnika.

Kako se više nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Zaključka o prihvaćanju Izvješća o poslovanju tvrtke „RIVINA JARUGA“ d.o.o. Skradin, za 2018.g., te je isti jednoglasno (10 nazočnih vijećnika) usvojen.

Zaključak s tekstom Izvješća prilaže se Zapisniku pod 9) i čine njegov sastavni dio.

**Točka 10.**

**Prijedlog Zaključka o prihvaćanju Izvješća o poslovanju**

**Turističke zajednice Grada Skradina, za 2018.g.**

Predsjednica Gradskog vijeća Grada Skradina Nadija Zorica dala je riječ direktoru Turističke

zajednice Grada Skradina Damiru Nakiću. Naveo je kako je Turistička zajednica Grada Skradina, po prvi put od osnivanja, premašila prihode od 1.000.000,00 kn. Prvi razlog je više nego dvostruko povećanje od transfera u nautici, a drugi veliki razlog je taj što se programske aktivnosti skradinskog kulturnog ljeta od lani odvijaju preko Turističke zajednice. Na kraju je naveo kako su tu i prihodi od natječaja na koje aplicira, te se preko ministarstava (turizma, te kulture) i Županije na taj način uprihoduju određena sredstva. Po njemu, ostvarena je jedna jako dobra poslovna godina. Potom je otvorena rasprava.

Za riječ se javio vijećnik Tonći Petrović i pitao za stavku „prihodi od boravišne pristojbe“,

odnosno da li se počela naplaćivati boravišna pristojba jahtama privezanim na rivi. Direktor TZ Damir Nakić odgovorio je potvrdno, ali ne u Gradu Skradinu i kako to rješava Lučka uprava, odnosno Lučka kapetanija, jer brodovi plaćaju i dobivaju potvrdu u mjestu uplovljavanja. Grad ima posebni prihod po toj osnovi i on je iskazan u izvješću. Razlog tome su zakonski propisi, te Pravilnik iz 2011.g. koji na takav

-9-

način uređuju naplatu. Tim Pravilnikom boduju se neki sadržaji koje Grad nema, primjerice, blizina benzinske postaje, blizina zračne luke, zatim boduje se čartere i kruzere koje Skradin nema, odnosno ima

jedan registriran čarter. Isto tako, sva boravišna pristojba ostvarena u nautici uplaćuje se na poseban račun od čega 50% uzima HTZ, a od ostalih 50%: 10% dobivali su nacionalni parkovi, 10% županije, a tek 30% uprihodovanog vraćalo se turističkim zajednicama gradova i općina i to po ovim navedenim kriterijima i pritom nisu uzete u obzir specifičnosti lokalnih mjesta.

Kako se više nitko nije javio za riječ, predsjednica Gradskog vijeća Grada Skradina Nadija

Zorica stavila je na glasovanje prijedlog Zaključka o prihvaćanju Izvješća o poslovanju Turističke zajednice Grada Skradina, za 2018.g., te je isti jednoglasno (10 nazočnih vijećnika) usvojen.

Zaključak s tekstom Izvješća prilaže se Zapisniku pod 10) i čine njegov sastavni dio.

**Točka 11.**

**Prijedlog** **Odluke o redovitom godišnjem financiranju političkih stranaka**

**i članova izabranih s lista grupe birača zastupljenih u Gradskom vijeću**

**Grada Skradina za 2019.g.**

O prijedlogu Odluke o redovitom godišnjem financiranju političkih stranaka i članova

izabranih s lista grupe birača zastupljenih u Gradskom vijeću Grada Skradina za 2019.g. uvodno izlaganje podnijela je viša stručna suradnica u Službi za proračun i financije Ivana Sučić. Navela je kako se ovom odlukom određuje financiranje političkih stranaka i članova izabranih s liste grupe birača zastupljenih u Gradskom vijeću Grada Skradina za 2019.g., visina sredstava koja se osiguravaju u Proračunu Grada Skradina za 2019.g. i način raspoređivanja sredstava , a sukladno novom Zakonu o financiranju političkih aktivnosti i izborne promidžbe („Narodne novine“, broj 29/19). Potom je otvorena rasprava.

Kako se nitko nije javio za riječ, predsjednica Gradskog vijeća Grada Skradina Nadija Zorica stavila

je na glasovanje prijedlog Odluke o redovitom godišnjem financiranju političkih stranaka i članova izabranih s lista grupe birača zastupljenih u Gradskom vijeću Grada Skradina za 2019.g., te je ista jednoglasno (10 nazočnih vijećnika) usvojena.

Odluka se prilaže Zapisniku pod 11) i čini njegov sastavni dio.

**Točka 12.**

**Prijedlog Odluke o izmjenama i dopunama Odluke**

**o osnivanju Gradske knjižnice „Ivan Pridojević“ Skradin**

Predsjednica Gradskog vijeća Grada Skradina Nadija Zorica otvorila je raspravu o prijedlogu Odluke o izmjenama i dopunama Odluke o osnivanju Gradske knjižnice „Ivan Pridojević“ Skradin.

Kako se nitko nije javio za riječ, predsjednica Gradskog vijeća Grada Skradina Nadija

Zorica stavila je na glasovanje prijedlog Odluke o izmjenama i dopunama Odluke o osnivanju Gradske knjižnice „Ivan Pridojević“ Skradin, te je ista jednoglasno (10 nazočnih vijećnika) usvojena.

Odluka se prilaže Zapisniku pod 12) i čini njegov sastavni dio.

-10-

**Točka 13.**

**Prijedlog Odluke o ispravku Programa raspolaganja poljoprivrednim**

**zemljištem u vlasništvu Republike Hrvatske za područje Grada Skradina**

Gradsko vijeće Grada Skradina jednoglasno je (10 nazočnih vijećnika) donijelo Odluku o ispravku Programa raspolaganja poljoprivrednim zemljištem u vlasništvu Republike Hrvatske za područje Grada Skradina.

Odluka se prilaže Zapisniku pod 13) i čini njegov sastavni dio.

**Točka 14.**

**Prijedlog Odluke o imenovanju Povjerenstva**

**za procjenu šteta od prirodnih nepogoda Grada Skradina**

Gradsko vijeće Grada Skradina jednoglasno je (10 nazočnih vijećnika) donijelo Odluku o imenovanju Povjerenstva za procjenu šteta od prirodnih nepogoda Grada Skradina, kojom se u Povjerenstvo imenuju:

1. Josip Silov – predsjednik,
2. Anka Verović – član,
3. Anita Ivić – član.

Odluka se prilaže Zapisniku pod 14) i čini njegov sastavni dio.

Sjednica je završena u 11,55 sati.

**ZAPISNIK SASTAVILA:**

Paulina Radeljak, v.r.

 **GRADSKO VIJEĆE**

 **GRADA SKRADINA**

 **PREDSJEDNICA**

 Nadija Zorica, v.r.